Saturday Night Live

"Saturday Night Live" (SNL) on Ameerika Ühendriikide meelelahutussaade, mis koosneb sketšidest. Saate idee autor ja ka praegune tegevprodutsent on Lorne Michaels. Saade on eetris NBC kanalil laupäeva hilisõhtuti. 
Esimene saade oli NBC eetris 11. oktoobril 1975, saatejuht oli George Carlin ja saade kandis nime "NBC's Saturday Night". Saate komöödiasketše, mis tihti parodeerivad Ameerika ühiskonda ja poliitikat, esitab hooajati vahetuv näitlejate koosseis. Igas saates on erinev saatejuht, kes esitab tavaliselt saate alguses avamonoloogi ja teeb kaasa sketšides koos teiste näitlejatega. Igas saates astub üles ka üks muusik või ansambel. Kõik saated algavad tavaliselt sketšiga, mis põhineb USA päevakajalistel poliitilistel sündmustel ning mille lõpus lausub üks näitlejatest fraasi "Live from New York, it's Saturday Night!".
1980. aastal sai Lorne Michaelsi asemel saate tegevprodutsendiks Jean Doumanian, kes vahetati aasta hiljem välja Dick Ebersoliga, sest Doumaniani produtseeritud hooaeg sai palju halbu arvustusi. 1985. aastal naasis sellesse ametisse Lorne Michaels. Paljud selles saatesarjas osalenud näitlejad on just sealt tuule tiibadesse saanud. Saate tegijatest paljud on teinud hiljem mujalgi edukat loomekarjääri.
Saadet toodetakse Comcast Buildingus NBC peakorteris stuudios 8H. 2024. aasta seisuga on eetris olnud 980 osa. Saate 50. hooaeg algas 28. septembril 2024, seega on see üks pikima staažiga USA telesaateid. Saateformaati on kasutatud ja sellest tehtud uusversioone mitmes riigis. Mitmest saates loodud edukast sketšist on tehtud ka mängufilme, sealhulgas "Bluusivennad" (1980) ja "Wayne'i maailm" (1992). Lisaks on tehtud videoid saate loomisest ning saateid, raamatuid ja dokumentaalfilme saate tootmisest ja kaadritagusest elust.
Poole sajandi jooksul on "Saturday Night Live" pälvinud rohkesti auhindu, sealhulgas 84 Primetime Emmy auhinda, 6 Ameerika Stsenaristide Gildi auhinda ja 3 Peabody auhinda. Saade on TV Guide'i edetabelis "Kõigi aegade 50 parimat telesaadet" kümnendal kohal ja 2007. aastal oli see Time'i kõigi aegade 100 parima telesaate seas. 2022. aasta seisuga oli saade saanud rohkem kui 305 Primetime Emmy auhinna nominatsiooni, mis on suurim hulk, mis üks telesaade on saanud. Saate otse-eetris on toimunud palju apsakaid ja ka tahtlikke sabotaažikatseid.
Ajalugu.
Saate loomine: 1974–1975.
Alates 1965. aastast oli kõikide NBC kanalite eetris laupäeva- ja pühapäevaõhtuti saade "The Tonight Show Starring Johnny Carson". 1974. aastal esitas Johnny Carson NBC juhtidele avalduse, et nädalavahetuse saated oleksid eetris hoopis argipäeviti, mis võimaldaks tal aja maha võtta. Selle vastuseks pöördus NBC president Herbert Schlosser hilisõhtuste programmide asepresidendi Dick Ebersoli poole ja palus tal teha uue saate, mis täidaks nädalavahetuse eetriaja. Seejärel pöördusid Herbert ja Dick Lorne Michaelsi poole. Järgmise kolme nädala jooksul mõtlesid Dick ja Lorne välja komöödiasaate, milles on komöödiasketšid, poliitiline satiir ja muusikanumbrid. Saate sihtrühmaks on 18–34-aastased vaatajad. NBC hakkas uut saadet tootma oma stuudiotes Comcast Buildingus. Lorne saate jaoks anti stuudio 8H, mis oli ümber ehitatud raadiostuudiost ning oli NBC valimissaadete stuudio ja Apollo kuule maandumise ülekande jaam. Stuudiot uuendati uue saate jaoks ja selle maksumus oli ligikaudu 250 000 dollarit.